ત્યારબાદ રાયબહાદુર ઓબેરૉયે પત્ર લખીને મને શાબાશી આપી, ‘મારી જિંદગીમાં હું કેટલાંય લોકોને ભૂલી ગયો પણ તને ક્યારેય ભૂલ્યો નથી. મારી જ પ્રોપર્ટી પર આવીને, મારી સામે જ ઊભા રહીને મારાથીય મોટા થવાની તારી ઝંખના તેં વ્યક્ત કરી. જિંદગીમાં તારા જેવો ક્યારેય કોઈને જોયો નથી.’ રાયબહાદુરના એ શબ્દો મને યાદ આવ્યા. ‘ઓર્કિડ’ને મળેલા પુરસ્કારો ફરી ફરીને જોતો રહ્યો. ત્રીસ વર્ષ પહેલાં જે વાત મને અશક્યવત લાગતી હતી તે આજે સાચી થઈ હતી, જે હું હજીય માની શકતો નથી.